ถ้าเรากำลังทานยาคุมพรีมอยู่ เป็นยาคุมรักษาสิว แล้วเราดันมีอะไรกับแฟน ไม่ได้ป้องกัน กังวลว่ากลัวตั้งครรภ์เลยอยากซื้อยาคุมฉุกเฉินมาทาน จะเกิดอะไรขึ้นไหมคะ
สวัสดีค่ะ หากทานยาคุมกำเนิดยี่ห้อพรีมอยู่ แม้จะทานเพื่อรักษาสิว แต่หากทานต่อเนื่องมาเกิน 7 วันแล้ว และทานได้อย่างถูกต้อง คือทานทุกวัน ไม่มีวันที่ลืมทาน ทานยาในเวลาเดียวกันหรือใกล้เคียงกันในแต่ละวัน ไม่มีอาเจียนหลังทานยา ไม่มีท้องเสีย ไม่ได้ทานยาอื่นบางชนิดร่วมด้วย ยาคุมกำเนิดก็จะช่วยป้องกันการตั้งครรภ์ได้มากกว่า 99% ค่ะ ดังนั้น จึงไม่จำเป็นต้องทานยาคุมฉุกเฉินร่วมไปด้วยโดยไม่จำเป็น เพราะยาคุมฉุกเฉินนั้นมีประสิทธิภาพต่ำกว่ายาคุมกำเนิด จึงไม่ได้ช่วยเพิ่มประสิทธิภาพในการป้องกันการตั้งครรภ์แต่อย่างใด ในทางตรงข้าม อาจทำให้ได้รับผลข้างเคียงเพิ่มมากขึ้นโดยไม่จำเป็นค่ะ การจะทานยาคุมฉุกเฉินนั้น จะทานในกรณีที่มีการลืมทานยาคุมกำเนิดตั้งแต่ 2 วันขึ้นไปค่ะ